ועדת הפנים והגנת הסביבה, כנסת 20, פרוטוקול מספר 520, 2017-12-18 10:00

דוד אמסלם: בוקר טוב.

דוד אמסלם: אני פותח את ישיבת ועדת הפנים והגנת הסביבה.

דוד אמסלם: על סדר-היום:

דוד אמסלם: הצעת חוק סדר הדין הפלילי (תיקון מס' 61) (הוראות לעניין המלצה של רשות חוקרת), התשע"ח-2017.

דוד אמסלם: חבר הכנסת מיקי לוי.

דוד אמסלם: 3 דקות לנימוק ההסתייגות.

מיקי לוי: אדוני, בוקר טוב לכולם.

מיקי לוי: דעתי על החוק הזה ידועה.

מיקי לוי: אני לא רוצה לחזור על כל הדברים שנאמרו כאן.

מיקי לוי: דעתי על החוק הזה ידועה.

מיקי לוי: בכל זאת אני מבקשת להקריא מכתב ששלחתי אליך עם עותקים לעורכת הדין מירי פרנקל, עורך הדין איל ינון היועץ המשפטי לכנסת, עורך הדין דוקטור אביחי מנדלבליט היועץ המשפטי לממשלה ועורך הדין שי ניצן פרקליט המדינה.

מיקי לוי: כך כתבתי ולצערי לא זכיתי לשום מענה: "לכבוד חבר הכנסת דוד אמסלם, יושב ראש ועדת הפנים והגנת הסביבה של הכנסת.

מיקי לוי: הנדון: חשש כבד מפגיעה בשוטרים ובחוקרים כתוצאה מתיקון 81 לחוק סדר הדין הפלילי.

מיקי לוי: אני פונה אליך טרם אישור החוק לקריאה שנייה ושלישית בוועדה שבראשותך, בעקבות הסתייגותה של חברת הכנסת יעל גרמן בוועדה בנוגע לתיקון סעיף 60(1)(יא)(5), בעניינה הגבת כי מה שחשוב לך זה רק נושא הפרסום ולא העברת המידע מהמשטרה לפרקליטות.

מיקי לוי: על כן אודה לך אם תוכל לדון רק בסוגיה זאת.

מיקי לוי: רק בסוגיה זאת, כי מה שאנחנו עושים כאן, אנחנו הולכים לגרום עוול לשוטרים או לחוקרים, שבהיסח הדעת, או אפילו יביאו סיכום של הדבר הזה של תיק החקירה והנה הם צפויים - עשו עבודתם נאמנה והם צפויים לשלוש שנות מאסר.

מיקי לוי: זה קבוע בחוק.

מיקי לוי: לכן ביקשתי ממך במכתב שלי לדון בנושא הזה כי הוא לא ראוי להיכנס אל תוך ספר החוקים של מדינת ישראל, לעשות עוול לאותם שוטרים וחוקרים נאמנים.

מיקי לוי: לצערי המכתב נשלח ב-13.12 ולא זכיתי לכל מענה.

מיקי לוי: אם אדוני חושב שעדיין יש מקום לבוא ולדון בסעיף הזה, שהוא סעיף מאוד דרקוני, הוא בא לקעקע באמת את עבודתם של חוקרים ושוטרים שעושים עבודתם נאמנה.

מיקי לוי: אם הם יעשו, אוי ואבוי, חס וחלילה, יסכמו את התיק, הם צפויים לשלוש שנות מאסר והחוק מחייב לפתוח בחקירה פלילית נגדם.

מיקי לוי: אני חושב שחצינו כאן קו אדום והיה ראוי כי המשפטים האלה ירדו מהחוק שהוגש על ידך.

מיקי לוי: הם אינם ראויים והם באים לפגוע בשוטרים ובחוקרים.

מיקי לוי: אני לא אנצל את כל השלוש דקות, למרות שהפריעו לי.

מיקי לוי: אם אדוני ימצא לנכון, אני אודה לו.

דוד אמסלם: תודה רבה.

דוד אמסלם: יש רק מנמק אחד, אני מביא להצבעה.

דוד אמסלם: רבותי, מי בעד הרביזיה שירים את ידו?

דוד אמסלם: מי נגד?

דוד אמסלם: הצבעה בעד - 5 נגד – 8 נמנעים – אין הרביזיה לא נתקבלה.

דוד אמסלם: אני קובע שהרביזיה לא נתקבלה והחוק עבר.

דוד אמסלם: תודה רבה.

מיקי לוי: אדוני לא רוצה להתייחס?

דוד אמסלם: תודה רבה.

דוד אמסלם: אמרתי לך, אתם דיברתם יחד 12 שעות.

יואל חסון: זה לא הופך את זה לפחות בושה, אדוני היושב ראש.

יעל כהן-פארן: החוק הזה נחקק בתנועה.

דוד אמסלם: תודה רבה, חג חנוכה שמח.

מיקי לוי: דודי, לא מצאת לנכון להשיב על המכתב הזה שפוגע בשוטרים.

דוד אמסלם: אני אשיב לך.

מיקי לוי: אחרי שהחוק יעבור תשיב לי, הבנתי אותך.

דוד אמסלם: אני אשיב לך.

דוד אמסלם: הישיבה נעולה.